Pa wat dogter verkrag, gevonnis(Argieffoto) ŉ Pa wat sy dogter verkrag en swanger gemaak het, is in die hooggeregshof in Port Elizabeth tot 25 jaar tronkstraf gevonnis. Die 39-jarige man van Kwazakele het sy dogter in Augustus 2018 minstens drie keer verkrag. Sy was 13 jaar oud en het in Oktober 2018 swanger geraak. Die meisie is na ŉ kliniek geneem waar sy ŉ aborsie ondergaan het en na die polisie verwys is. ŉ Saak van verkragting is aanhangig gemaak. Die pa is in November 2018 deur lede van die Motherwell-eenheid teen gesinsgeweld, kindermishandeling en seksuele oortredings in hegtenis geneem. Die meisie is in Desember 2019 in ŉ huisbrand dood voor die verhoor kon begin. Die pa is op drie aanklagte van verkragting skuldig bevind en tot 25 jaar tronkstraf op elk van die aanklagte gevonnis. Die vonnisse sal gelyklopend uitgedien word.